VOLAPÜKAGASED PRO NEDÄNAPÜKANS.
JÄFIDOT VPAKLUBA VALEMIK NEDÄNIK
Ä
JÄFIDOT BÜFIK DILÄDA VALEMIK FEDA VPAKLUBAS.
YELOD: 1
Redak: Dr. Arie De Jong (Voorburg, Broekslootkade 5. Potagiramakala nüm: 107174.) e J. G. M. Reynders (Delft, Koningsplein 79. Potagiramakala nüm: 143135.): Kadämans Vpa.
Sis nüm: 4 nüns tefü redakan telid evotikons: J. G. M. Reynders Sr. (Den Haag, Goudsbloemlaan 120. Potagiramakala nüm: 199061.)
NINÄD

Vödem redaka	2
Diläd valemik feda Volapükaklubas Nomükam büfik	3
VOLAPÜKAKLUB VALEMIK NEDÄNIK.	3
VOLAPÜKAKLUB VALEMIK NEDÄNIK.	3
NUNOD DÖ KOBIKAM TELDEGBALID.	4
NOTEDS.	5
PROPAGID E REKLAM.	6
NUN.	6
NUNS.	6
NUNS.	7
Nuns	7
Volapükaklub valemik Nedänik: Kobikam 22id	8

1932 (yelod 1id)
Vödem redaka
Volapükaflenes obsik ed utanes, kels nitedälons in Volapük.
Pos tak in Volapükamuf dü yels mödik künobs dönu ad pübön gasedi nulik, kel okälälon dins veütik tefü datuvot jönik ela ‘Schleyer’.
Lunüpo äliloy nemödikosi u nosi dö Volapük: kosädamedöm bevünetik ün 1879 fa pädan: ‘J. M. Schleyer’ pedatiköl, kel suniko pos daved oka äkosgolon gloratimi, kel edulon dü yels ti 15.
Kods, kels estöpons Volapükamufi, si! kels jiniko emoükons oni lölöfiko, ebinons mödik, ab veütikün atas äbinon teläl gretik, kel päkodon bevü slopans lanälik Volapüka dub Volapükakongred kilid tö ‘Paris’. Kongred at sevabo pejenükon ta vil ela ‘Schleyer’ e neföro pedasevon fa om.
Posä ‘Schleyer’ ijonom me jafot oka, vio kosädapük bevünetik äkanon pastukön, no äbinos plu fikulik ad datikön me geb stamädas votik e yümotas votik volapükis nulik. Pos Volapük kluo volapüks nulik vemo mödiks epubons, de kels as veütiküns mutons panemön els ‘Esperanto, Nov Esperanto, Ido, Idiom neutral, Mondolingvo, Lingua internacional, Myrana, Nov Latin, Interlingua, Lengua catolica’. Nonik pükas at ye kanon pleidülön dö pluam baluga, kurata u neuda leigodü Volapük ela ‘Schleyer’, de kel patöfs at ebo binons süperods oka. Atose daloy bo kodidön, das Volapük no enepubon, e das nu igo lägon ad süikön dönu pianiko se stad glömäda jinik. Slopans fiedikün ona no eperons löfi oksik pro Volapük, e ven levüd ätonon ad kobikön dis stän ona, mödikans ebalons okis ad primön dönu komipi pro Volapük, ad jelodön gitätis onik ed ad födön paki ona.
Flens vönädik Volapüka etuvons slopanis nulik. Num slopanas nu gretikumon te nevifiko, ab spelobs, das num at suniko ovedon gretikum. Ad stütön e födön mufi at, neodobs tani, kel kobotanon obis. Tan at nog defon; demü kod at esludobs ad pübön gasedili at ad kälälön veütadinis Volapüka ela ‘Schleyer’ ed utis Volapükanas.
Mutobs primön smaliko — gased olabon ün tim balidkömöl te padis fol a nüm — ab spelobs, das Volapükaflens obsik ostütons steifi obas, e das ofägükons obes dup slopükam lebonedanas nulik ad gretükumön gasedili obas.
Gasede egivobs tiädi: “Vpagased pro Nedänapükans”, bi balido muton binön jäfidot ela “Volapükaklub valemik Nedänik”, e telido bi steif obas muton binön, das i in püks votik gaseds somik popübons, kels omutons vedön jäfidots votikas Volapükaklubas valemik netik. Näi gaseds somik in natapüks pübabiks, neodobs i draniko zänagasedi, kel omuton palautön löliko in Volapük. Dü tim ye, das gaseds somik no nog dabinons, gebidükobs gasedi obsik i Volapükanes länas votik. Sekü slud at dil te smalik gaseda polauton in Nedänapük e dil gretikum in Volapük.
Ini gased obsik polasumons, sotefä spad odalon atosi, nunis valik dö Volapük e muf oka in lomän e foginän, nunodis kobikamas, nemis limanas Volapükakluba valemik Nedänik, nemis pösodas länas valik, kels vipons spodön Volapüko, yegedis in e dö Volapük, spodadilädi, nunädi lebukas Volapükik, e r.
Gased opubon büfiko balna a muls tel. Desinobs ye ad pübön nümis mäl yeloda balid at nog ünü kaledayel at. Suäm leboneda büfiko pelonon pro Nedän ad fl. Ned. 2,— e pro läns votik ad fl. Ned. 2,25 a yelod. Limans kluba getons glato gasedi.
Nüm balid at poseagivon mö num gretik, ab nüms sököl popotons te utanes, kels ulebonedons gasedi at ed utanes, kels binons u vedons limans Volapükakluba valemik Nedänik. Limanamamon suämon fl. Ned. 2,50 a yel.
Spelobs, das gased at pogetedonös fa alan böniäliko, e das odagetonös flenis mödik! Fovo komandobs obes mu vemo lüpotami yegedas smalik e nunas.
Vobädonös gased at i, das Volapük aiplu osevädikon, ed aiplu ovogikon, sodas olabülon dönu pladi, keli ilabon semanaedo, ed ad kel rigao labon gitäti! Täno dial ela ‘Schleyer’ semanaedo ojenöfikon, sevabo: das odalabobs me Volapük püki, kel valemo pagebon as kosädamedöm bevünetik.
REDAK.
Se Volapükagased pro Nedänapükans. Yel: 1932. Pads: 3—4.
Diläd valemik feda Volapükaklubas
Nomükam büfik
1. Ad fölön vipi Vpanas no-Nedänik anik cifef Vpakluba valemik Nedänik esludom ad fünön Vpaklubi bevünetik valemik labü nem: “Diläd valemik feda Volapükaklubas”.
2. Soäsä nem kluba jonon, desin binon, das klub valemik at obinon latikumo lim feda stidabik Vpaklubas netik.
3. Baiädü bagaf: 2 Vpan alik in läns, kels no labons Vpaklubis valemik netik, kanon vedön liman diläda valemik feda Vpaklubas.
4. Sosus num limanas läna seimik uvedon saidiko gretik ad fomön kobo klubi, limans at diläda valemik okanons seditön de diläd ad stidön Vpaklubi valemik netik.
5. Diläd valemik paguvon büfiko fa cifef Vpakluba valemik Nedänik. Sosus num limanas uvedon so gretik, das okanoy spetön, das sedit mögädik grupa netik seimik no odämükon dabini livätik kluba, guv at poloveükon cifefe fa limans it davälabike.
6. Diläd valemik poguvon büfiko ma mod guva Vpakluba valemik Nedänik. Sosus ye num limanas diläda valemik obinon saidiko gretik, limans it olautons statudis e nomemi konömik fifümikis.
7. Büfiko jäfidot Vpakluba valemik Nedänik obinon i jäfidot diläda valemik feda Volapükaklubas. Demü atos, ninäd jäfidota at olabon gretadilo vödemi Vpik.
If ye omögos ad pübön eli “Zänagased Volapüka”, e gased valemik at jenöfiko opubon nomädiko, gased at ovedon pla jäfidot Nedänik jäfidot diläda valemik feda.
Limans ogetons glato jäfidoti.
8. Limanamamon binon fl. Ned. 2,50 a yel. Mon at papelon büo kädane Vpakluba valemik Nedänik, kelan oguvon soelöfiko monis diläda valemik.
	Cifef büfik diläda valemik feda Vpaklubas.
	Dr. ARIE DE JONG: Presidan.
	J. G. M. REIJNDERS: Sekretan-Kädan.
Se Volapükagased pro Nedänapükans. Yel: 1932. Pad: 5.
VOLAPÜKAKLUB VALEMIK NEDÄNIK.
Ma bagaf: 2 statudas “Volapükaklub valemik Nedänik” pebligidon pro tüp mö yels 29 sa muls 11 penumöl de del füna oka tü d. 1id yanula yela: 1890.
Pö büad de d. 22id tobula yela: 1906: nüm: 25 klub at ädageton zepi jiregik, kel, ven tüp mö yels 29 sa muls 11 ipaseton, no pelunükumon pö büad jiregik nulik, ko sek, das de d. 1id dekula yela: 1919 klub ifinikon voiko ad dabinön.
Klub ye neai pesädabinükon. Pro atos sekü bagaf: 18 statudas limanakobikam valemik viliko diseinü atos jenükabik ezesüdonöv. Kobikam at ye neai pejenükon, sodas klub äkanon pafövön, if pö kobikam valemik ösludoyöv nog seimikna ad atos. Benö! kobikam valemik at pejenükon tü d. 21id dekula yela: 1931, pö kobikam kelik esludoy, das Volapükaklub valemik Nedänik pofövon. Nunod kobikama at opubon in nüm sököl.
LECIFEF.
Se Volapükagased pro Nedänapükans. Yel: 1932. Pad: 6.
VOLAPÜKAKLUB VALEMIK NEDÄNIK.
Demü spadadef no mögos ad lasumön ini nüm at ed in Nedänapük ed in Vp. nunodi dö kobikam 21id; sekü kod at nüseidobs plitü flens foginänik obsik balido nunodi in vödem Vpik, du desänobs ad nüseidön vödemi Nedänapükik ini nüm fovik. Nü vödem Nedänapükik pubon pos Vpik, Nedänans kanons steifülön ad tradutön oni ini Nedänapük e täno leigodön tradutodi okas lä nunod in nüm fovik opuböl.
Se Volapükagased pro Nedänapükans. Yel: 1932. Pad: 7.
NUNOD DÖ KOBIKAM TELDEGBALID.
Soäsä ya penunos in nüm balid periodagaseda at, limanakobikam valemik päjenükon patiko demü disein ad lonön gitöfiko, das Volapükaklub valemik Nedänik pöfövon. Pö kobikam at pölonädos i, vio öträitoy dalabotis kluba. Demü kods at program sököl päpoton limanes vönädik kluba:
Program kobikama valemik teldegbalid Volapükakluba valemik Nedänik “Balif mekom valüdi (Baläl jafon nämädi)” tü mudel: d. 21id dekula yela: 1931 domü s.: ‘A. A. Moll van Santbergen‘, ‘'S-Gravenhage‘, ‘Hazelaarstraat‘, nüm: 71.
Tü düp: 2 poszedela: kobikam lecifefa,
tü düp: 2 m. 30 poszedela: kobikam valemik.
Dins bejäfabik:
1.	maifükam kobikama.
2.	reid protoka kobikama büik.
3.	nunod dö yels epasetiköl.
4.	kal e gidükam dö tüp lätik.
5.	mobs lecifefa:
a. 	mob ad fövön klubi.
b.	gegiv suämas pro püb vödabuka pistüredölas.
c.	lonäd tefü limanamamons no nog pipelöls.
d.	lonäd tefü dalabots kluba.
e.	votükams ini bagafs 2id, 11id e 17id statudas lüblinabiks baibinü mob: a. 
I.	Bagaf: 2. Votükam setema balid ad: “Klub rigiko tü 1890 yanula d. 1id pefünöl dönu pebligidon pro tüp mö yels 29 sa muls 11, tüp kelik pacedon ad eprimön tü 1919 dekula d. 1id.”
II.	Bagaf: 11. Votükams seta balid ad: “Lecifef binädon nemu me pösods kil.”
III.	Bagaf: 17. Moäd dila lätik, primöl me vöds: “aso zepami…. (büdakipü….)”.
6.	bejäf penädas e mobas nog pügetölas.
7.	daväl cifefanas.
8.	bespik dö top e tim kobikama fovik.
9.	zisäk e färmükam.
CIFEF.
Noet. Pavüdoy flenöfiko ad kömön ini kobikam.
Dono nu nunod brefik sökon dö kobikam pejenüköl, kel älabon benoseki.
1.	Kodü dead presidana: s.: ‘F. L. E. Haastert‘ vipresidan: s.: ‘A. A. Moll van Santbergen‘ älabülom pladi etana, ed ämaifükom kobikami za tü düp lafik pos düp: tel.
2.	Sekretan: s.: ‘J. G. M. Reynders‘ äloreidom protoki kobikama büik, kel päzepon, e fa presidan pädispenon.
3.	Täno sekretan änunodom dö yels, kels sis kobikam valemik tü d. 28id dekula 1910 pejenüköl epasetikons.
Sekü slud kobikama valemik et püb jäfidota kluba: “Nuns blefik (brefik) se Volapükavol” päfinükon. Atos äkodon, das nitedäl limanas änepluikon. Kudadins kluba päkälälons nog mögiko gudiko, ab kosam ko limans ibrekon, e sekü atos Volapükamuf in län obsik ästopon. Poso krig gretik, vali distuköl de 1914 äkömon, kel ädojedon vali, kel äjafon stadis jünu no mögikis, in kels te jenöf, gaen e vuk ävöladons, in kels het ätonodon, e dials pämodränons. Limanamamons no plu päpelons sekü nepub jäfidota kluba. Stad at äbleibon dulön so dü yels mödik. Klub äperon dub deadam presidani okik: s.: ‘F. L. E. Haastert‘, e stimapresidani okik: s.: ‘Dr. H. Van de Stadt‘.
Dub jenot, das zep jiregik statudas äfinikon, äzesüdos ma bagaf: 18 statudas, das pölonädos pö limanakobikam valemik dö laidabin u finid kluba, e mögädiko dö mod, vio öträitoy dalabotis kluba. Dub kods difik kobikam valemik et ai päzögon.
Propagidapenäd fa söls: ‘A. A. Moll van Santbergen‘ e ‘J. G. M. Reynders‘ pilautöl i sekü monidef no pepübon.
Ün dels balid yela: 1931 votikam ädavedon, e sis tim et Volapükamuf eliföfikumon. Ün gölayel de 1931 sevabo pö dabükabüsid sevädik: ‘E. J. Brill‘ in ‘Leiden‘ äpubons in Deutänapük vödabuk gretik Volapüka, ed in Volapük gramat lölöfik püka et. Lautan lebukas tel at äbinon: s.: ‘Dr. Arie De Jong‘, kel ko lobül cifala: s.: ‘Dr. Albert Sleumer‘ e kadäma Volapüka ipreparom stilo dü tim lunik yelas zül pübi bukas at.
Tü d. 25id yulula yela: 1931 tumyelazäl ela ‘Johann Martin Schleyer‘: fatan Volapüka pämebon lezäliko tö ‘Oberlauda‘: motedöp oma. In gaseds mödik lomänik e foginäniks yegeds pluuneplu veitöfiks tefü atos äpubons.
4.	Pos loreid nunoda kal e gidükam dö tüp lätik päkontrolons, pö kelos päfümükos, das äverätons. Kal päjöton me suäm flonas Ned. 260, 42.
5.	Pos atos mobs lecifefa päbejäfons.
Mob: a päzepon me vögods valodik, sodas klub päfövon.
Mob: b i päzepon. Pö atos pälonos, das fien peprodöl suämü fl. Ned. 85, 97 i pöpelon, sodas s.: ‘Dr. Arie De Jong‘ äkanom gegetön de klub suämi mö fl. Ned. 185, 97.
Mob: c. Pälonädos ad duliunön limanamamonis no pipelölis valikis, ed ad flagädön de d. 1id yanula yela: 1932 döna limanamamoni.
Mob: d. Dalabots valik kluba blebons sekü lonäd pö mob: a pälonöl. dalab kluba päfövöl.
Mob: e. Votükams ini statuds lüblinabiks päzepons.
6.	Bevü penäds inükömöl i pened söla: ‘J. D. Van den Eijnde‘ in ‘Santpoort‘ äbinon ko nun, das no äkanom binön komik, abdas änitedälikom vemo tefü kobikam. Dan kobikama oloveblinon ome.
7.	Täno limans nulik lecifefa päcälodoms. Bi lecifef sekü lonäd pälonöl büfiko obinädon me limans kil, päcäloms as
presidan: ‘Dr. Arie De Jong‘ in ‘Voorburg‘,
vipresidan: ‘A. A. Moll van Santbergen‘ in ‘Den Haag‘,
sekretan-kädan: ‘J. G. M. Reynders‘ in ‘Delft‘.
8.	Top e tim kobikama fovik polonons latikumo fa lecifef.
9.	Pos atos Volapükalebuks nulik bofik päbespikons.
Söl: ‘Dr. De Jong‘ änunom, das äjäfom me tidodem Volapükik, pö kel pösods lul äkompenons.
Posä i nog ispikoy dö volapükasits: ‘Esperanto, Ido, Idiom neutral‘ e ‘Anglic‘ presidan äfärmükom kobikami ko spikädil kuradüköl pro plöp Volapükamufa nulik.
J. G. M. REYNDERS.
Se Volapükagased pro Nedänapükans. Yel: 1932. Pads: 7—9.
NOTEDS.
Suäm notedas binon: fl. Ned. 0,20 a kedet u dil kedeta. Ad no sädekön gasedi, noteds omutons palautön fomü nuns. Noted somik kanon pubön te balna in yelod bal. Üf viloyöv ye pübön nuni seimik nogna u pluna in yelod ot, okanoy dunön atosi, if ulautoy alna notedi in mod votik.
Redak büdakipon oke gitäti ad refudön notedis, kels ma ced ona okanonsöv dämükön Vpadini.

Pö dabüköp: ‘E. J. Brill’ in ‘Leiden’ epubons:

Dr. Arie De Jong. Wörterbuch der Weltsprache	f Ned.	9.75
Otan, Gramat Volapüka	,, ,,	2.25

Lebuks bofik kanons pasivön medü lautan okas: Voorburg (Nedän), Broekslootkade 5.
Se Volapükagased pro Nedänapükans. Yel: 1932. Pad: 10.
PROPAGID E REKLAM.
Nen töbidam benoseki nonik.If vilobs dagetön bosi, täno mutobs i dunön;si! täno mutobs dedietön obis löliko dine gudik.If te stebedobs, e te küpedobs utosi, kelosi votikans dunons, olemekobs nosi.
Verat at i lonöfon pro Volapük.Obs valik: Volapükans vipobs, das pük obsik osevädikon dönu valemiko, e das igo fütüro pogebon as kösadamedöm bevünetik balik.Ab ad dagetön finaseki jönik ä sublimiki ati, zesüdos vero, das propagidobs e reklamobs pro atos.Kanobs dunön atosi ön mods difik;ab klülos, das plü pösods mödikum okevobons, plü benosek pavipöl podageton sunikumo.Binos demü kod at, das lüvokädobs reidanes valik: yufolsös obis!kevobolsös ad propagidön Vpi!Fägols ad atos, efe ön mods tel:
1ido. Steifolsös ad slopükön limanis pro Vpaklub valemik Nedänik, e pro diläd valemik feda Vpaklubas! e2ido. Remolsös Vpamäkis!sukleibolsös Vpamäki bal ini gul nedetalöpik ladeta potadina alik fa ols padesedöla!e slüdolsös valikis flenis e sevädanis olsikis — kels no tameugons tefü Vp. — ad dunön otosi!Vpamäks kanon pasivön tä flonazims Nedänik 50 a samäds 100 pö söl: ‘Dr. Arie De Jong’ in ‘Voorburg, Broekslootkade 5.’Prod sela mäkas at pastüredon ini Vpafund.
Stüti nämikün ye gevols Vpamufe, ven ols it plägols ziliko Vpi, e stigädols votikanis ad lärnön Vpi, ed ad vedön limans bala Vpaklubas.
Ad plitükön limanes obsik slopükamavobi at, guvan Vpafunda gebidükom glato Vpamäkis 100 pro liman alik nuliko pulüblinöl.
Pos fin yelafoldila alik, onunobs ini gased at Vpamäks kimödotik ünü tüp et puselons, tefädo: puseagivons demü reklam.Somo reidans it oknaons logön seki, keli vob oksik uprodon.
Dono pladobs taibili mödotas Vpamäkas, kels ya peselons, ko mäniot vü kläms mödotas, kels glato (demü reklam, …) peseagivons.
1930,	foldil	3id	1350	(500).
	„	4id	2950.
1931,	„	1id	1900.
	„	2id	700.	1931,	foldil	3id	300	(1000).
	„	4id	700.
1932,	„	1id	600.	
REDAK.
Se Volapükagased pro Nedänapükans. Yel: 1932. Pads: 12—13.
NUN.
(Nun Nedänapükik: tradutod nuna sököl.)
Kanobs nunön reidanes Nedänapükik obsik, das ünü brefüp popubon pö el ‘Drukkerij “Repko”’ tidabuk Vpa tiädü ‘Leerboek der Wereldtaal’.
Se Volapükagased pro Nedänapükans. Yel: 1932. Pad: 16.
NUNS.
Pecälom me büad dätü 1910, dekula d. 3id fa cifal balid ä datikan Volapüka: ‘Johann Martin Schleyer’ as fovan oka: ‘Dr. Albert Sleumer’ in ‘Godesberg’ len ‘Rhein’ (Deutän).

Edagetom ün 1929 de cifal: ‘Dr. Alb. Sleumer’ diplomi kadämana Vpa: ‘Jakob Sprenger’ in ‘Eschen’ (Ligtänstän), ettimo in ‘Wienacht’ (Jveizän).

Edagetom ün 1931 de cifal diplomi Vpitidana: ‘Salah Eddine Kemal’ in ‘Bern’ (Jveizän), ettimo in ‘Horboden’ (Jveizän).

Evedons limans diläda valemik feda Vpaklubas: 
söl: ‘Johann Schmidt’ in ‘Weiszkirchen am Taunus’ (Deutän),
söl: ‘Dr. Albert Sleumer’ in ‘Godesberg’ (Deutän),
söl: ‘Salah Eddine Kemal’ in ‘Bern’ (Jveizän),
vomül: ‘Maria Willebrand’ in ‘Warendorf’ (Deutän),
söl: ‘Hannsmartin Schleyer’ in ‘Gernsbach’ in ‘Murgtal’ (Deutän).

Epubon pö el ‘Drukkerij “Repko”’: ‘Leerboek der Wereldtaal’ fa ‘Dr. Arie De Jong’ tä suäm mö fl. Ned. 1.—.

Peselons ünü foldil 2id yela: 1932 Vpamäks 900.

Söl: ‘J. G. M. Reynders’, sekretan-kädan büfik ela “Diläd valemik feda Volapükaklubas” efealotädom de ‘Delft, Koningsplein 79’ lü ‘Den Haag, Goudsbloemlaan 120’. Potakalanüm: 199061.
Se Volapükagased pro Nedänapükans. Yel: 1932. Pads: 17—18.
NUNS.
Ün zädel: 1932, tobul, 22 poszedelo tü düp 2id kobikam valemik Vpakluba valemik Nedänik pojenükon in el ‘Café-Restaurant “De Kroon”’, ‘'S-Gravenhage, Spui’ nüm: 10.
As dins veütikün pobejäfons in kobikam at
a.	statuds nulik e nomem konömik nulik Vpakluba valemik Nedänik,
b.	jäfidot kluba at,
c.	Vpafund,
d.	diläd valemik feda Vpaklubas.

Ün tobul söl: ‘Dr. Arie De Jong’ oprimom in ‘Voorburg’ tidodemi Volapüka.
Se Volapükagased pro Nedänapükans. Yel: 1932. Pad: 22.
Nuns
Edagetom ün 1930 de cifal: ‘Dr. Alb. Sleumer’ diplomi stimalimana: ‘Prof. Francisco V. Lorenz’ in ‘São Feliciano’ (Brasilän).

Edagetom ün 1930 de cifal diplomi lecifa pro Jveizän: ‘Jakob Sprenger’ in ‘Eschen’ (Ligtänstän), ettimo in ‘Wienacht’ (Jveizän).

Edagetom ün 1930 de cifal diplomi sekretana: ‘Jakob Sprenger’ in ‘Eschen’ (Ligtänstän), ettimo in ‘Wienacht’ (Jveizän).

Edagetoms ün 1931 de cifal diplomi julana: hipul: ‘Jakob Imobersteg’ in ‘Vorder-Mähningen’ (Jveizän),
ed ün 1932: 
söl: ‘E. Werffeli’: malädanikälan in el ‘Sanatorium Kilchberg’ nilü ‘Zürich’ (Jveizän).
söl: ‘Omar Bey Souissry’ in ‘Bonvillars’ (Jveizän).

Evedom liman diläda valemik feda Vpaklubas: söl: ‘S. M. Selegen’ in ‘Trostyanetz’ (Rusän).

Binons limans Vpakluba valemik Nedänik
in Nedän:
söl: ‘H. Bakker’ in ‘Ginneken’,
söl: ‘Dr. Arie De Jong’ in ‘Voorburg’,
läd: ‘L. De Jong-Van Dissel’ in ‘Voorburg’,
söl: ‘J. Doorenbos’ in ‘Den Haag’,
söl: ‘M. M. Moll van Santbergen’ in ‘Den Haag’,
söl: ‘J. G. M. Reynders’ in ‘Den Haag’,
vomül: ‘Sophie Sanders’ in ‘Eindhoven’,
söl: ‘L. C. A. Smeulders’ in ‘Breda’,
vomül: ‘Jacq. Stok’ in ‘Den Haag’, 
in Lofüda-Lindän Nedänik:
läd: ‘A. C. J. Conijn-Bremmer’ in ‘Soerabaja’ (Yafeän),
söl: ‘Arie De Jong, W. Pzn’ in ‘Soerabaja’ (Yafeän), 
nelaidüpo in Lamerikän:
söl: ‘Ir. A. F. H. Blaauw’ in ‘New York’,
läd: ‘M. E. S. Blaauw-Van Dissel’ in ‘New York’.

Söl: ‘Tassilo Schultheiss’: ‘Doctor philosophiae’, ‘Studienrat’, gümnadatidal in ‘Berlin’ (Deutän) spikom pükis 140, bevü kels binons: püks germik 10, romeniks 11, slaviks 14, lofüda-Lindäna-Germäniks 12, vesüda-Lindäna-Germäniks 4, suomiya-macariks 11, Siyopiks 14, Lindäniks 15, semitiks 14, Frikopiks 18, Seanuäniks 6, Meropiks 4, bask e mekavapüks bofik: ‘Esperanto’ e Volapük.

Peselons ünü foldil 3id yela: 1932 Vpamäks 600.

Krüt delagaseda: ‘De Maasbode’ dö el ‘Leerboek der Wereldtaal’ fa ‘Dr. Arie De Jong’.
Pos pub ela “Wörterbuch der Wereldtaal” sublimik ed ela “Gramat Volapüka” veitöfik va ‘Dr. Arie De Jong’ nu de lautan ot i tidabuk balugik volapüka letäleno pedatiköla ela ‘Schleyer’ epubon.
‘Dr. De Jong’ eblöfom dönu kleiliko, dub binod patik tidabuka at, das jenöfo te Volapük, güamo leigodü mekavapüks votik, dalon flagön oke gitäti ad labön kaladi lölöfiko neudiki, e das de mekavapüks valik te Volapük binon pötöfik pro tradut verätik vödas e notodotas püka lifik alik.
Se Volapükagased pro Nedänapükans. Yel: 1932. Pads: 33—34.
Volapükaklub valemik Nedänik: Kobikam 22id
Fa ‘J. G. M. Reynders’.
Tü tobul: 22 ayela Vpaklub valemik Nedänik “Baläl jafon nämädi” ejenükon kobikami valemik teldegtelid oka in bal lecemas ela ‘Café-Restaurant “De Kroon”’, in ‘Den Haag, Spui’ nüm: 10.
Kobikam at pämaifükon fa presidan: söl: ‘Dr. Arie De Jong’, kel ämebom, das kobikam büik pato pijenükon ad koedön laidabinön klubi, du kobikam at pato ädiseinon ad revidön statudis e nomemi konömik.
Poso sekretan äloreidom protoki kobikama büik, kel, baibinik pästetöl, pädispenon fa presidan.
Kal dö 1931 päjöton me jötasuäm gönetik mö fl. N. 71,66.
Nunod dö yel epasetiköl äninädon brefiko sökölosi. Kobikam valemik büik äjenon tü d. 21id dekula yela: 1931 in ‘Den Haag’, in kobikam kelik äsludoy me vögods valemik ad laidabinükön klubi. Lecifef nulik esteifon mögiküno ad kälälön demädis kluba. De mäzul: 31 ayela Vpagased nulik pubon tiädü: “Volapükagased pro Nedänapükans”. Gased at papübon frädü Vpafund, paredakon fa söls: ‘Dr. Arie De Jong’ e ‘J. G. M. Reynders’ e papoton glato limanes kluba. Ünü 1932 nüms 5 ya epubons. Gased obinon büfiko timapenäd telmulik. Pö neod klülädöl opubon pluna. Gased i paseagivon mödiko demü propagid Vpa.
Söl: ‘De Jong’ egivom ün yel pasetik tidodemi Vpa, e spelom ad givön dönu tidodemi ünü nifüp at. Neodü tid elauton tidabuki Vpa, kel brefobüo epubon pö fiam: ‘Drukkerij “Repko”’ in ‘Voorburg’. Suäm buka at binon fl. N 1,—.
Klub binon laidiko kosami ko Vpans foginänik. Cifal Vpanefa binom söl: ‘Prof. Dr. Alb. Sleumer’ in ‘Godesberg’ len ‘Rhein’, kel pejonidükom fa läxpädan büätik: ‘J. M. Schleyer’: datikan Vpa nog timü lif oka as fovan oka. Söl: ‘Prof. Dr. Sleumer’ binom sekü cifalacal oka leigüpo dilekan kadäma Vpa (ä presidan feda mögädik Vpaklubas. Küpet redaka.)
Pos loreid nunoda disins statudas e nomema konömik, kels komädons in nüm: 5 jäfidota, pädunidükons. Posä votükams smalik tefü laut pilasumons ini disins bofik, e bagaf: 16 nomema konömik piplaädon fa votiko peprafadöl, disins bofik me vögods valemik päzepons e pälüsumons, sodas de kobikam at statuds e nomem konömik nuliks lonöfons pla statuds e nomem könömik jü timül et lonöfiks. Bi lecifef büfiko bleibon binädön me limans kil, vögodam limanas nulik no äjenon. Lecifef Vpakluba valemik Nedänik nu binädon me ‘Dr. Arie De Jong’: presidan in ‘Voorburg’, ‘A. A. Moll van Santbergen’: vipresidan in ‘Den Haag’ e ‘J. G. M. Reynders’: sekretan-kädan in ‘Deen Haag, Goudsbloemlaan’ 120.
Poso presidan änümom Vpafundi. Fund at jonidon ad dabükön lebukis e penädis votik dö ud in Vp. Fund at nu binon fund privatik, ab poceinon latikumo ad kompenät nenfiamik. Utans, kels stüredons moni ini fund, pacedons as kreditans, ab klüliko ovedons latikumo dilodans Vpafunda at. Disein binon ad fomön katädi mö flons Nedänik 100.000, binädöli me dilods 1000 a flons Ned. 100. Fund at ya ekudon dabükis elas “Wörterbuch der Weltsprache”, “Gramat Volapüka”, “Leerboek der Wereldtaal”, Volapükamäkis, ed ela “Volapükagased pro Nedänapükans”.
Volapükagased pro Nedänapükans binon calöfagased Vpakluba valemik Nedänik. Limans kluba getons glato gasedi, ab klub pelon Vpafunde alyeliko a liman foni N. 1,50. Gased at i paseagivon glato demü propagid Vpa. Utans, kels no binons limans kluba, kanons sivön gasedi at medamü lecifef kluba tä fl. N. 2,— a yel.
Näi klub Nedänik i klub Vpanas dabinon, kel penemon fa fünans okik: “Diläd valemik feda Vpaklubas”. Vpan alik: no-Nedänan kanon vedön liman kluba at. Pro atos muton nunädön oki limane lecifefa Vpakluba valemik Nedänik. Limans diläda valemik at getons, leigoäsä limans kluba Nedänik, ön stips ot glato jäfidoti diläda valemik, sevabo büfiko: Vpagased pro Nedänapükans. Disein binon, das in läns alik pofünons Vpaklubs valemik netik, kels obalons okis ad fed nämädik bal Vpaklubas. Utans, kels ufomons klubi netik, osötons klüliko seditön de diläd valemik feda Vpaklubas.
Fa cifal: ‘Prof. Dr. Alb. Sleumer’ in ‘Godesberg’ len ‘Rhein’ e fa söl: ‘Johann Schmidt’ in ‘Weisskirchen am Taunus’ benovips päsedons pro kobikam valemik. Söls at podanoms demü atos.
Top e tim kobikama fovik polonons latikumo.
Pos atos presidan äfärmükom kobikami ko spikädil kuradüköl, ko vip, das ologobsös dönu odis pötü kobikam valemik fovik, e ko vöds: “Volapük lifonös!”
Se Volapükagased pro Nedänapükans. Yel: 1932. Pads: 34—36.